જય આદિવાસી યુવા શક્તિની રેલીઓમાં મોટી સંખ્યા જોઈને મુખ્ય પ્રધાન શિવરાજસિંહે તેમના નેતાઓને મળવા પણ બોલાવી લીધા હતા. આદિવાસી અને દલિતો માટે યોજનાઓ જાહેર કરી દેવાની જૂની રીત છે. તેનાથી હવે નવા જમાનાના યુવાનોને સંતોષ થાય તેમ નથી. લાંબો સમયથી શિક્ષણ અને નોકરીઓનો લાભ મળ્યા પછી અને શહેરોમાં રહીને આધુનિક દુનિયાના પ્રવાહોથી વાકેફ થયેલા દલિતો અને આદિવાસીઓની એષણાઓ પણ બદલાઈ રહી છે. ખાસ કરીને હજી પણ આ વર્ગોમાં આગવી અને પોતાનામાંથી જ પ્રગટેલી નેતાગીરી માટે તક છે તેવું નવા જમાનાના જાગ્રત દલિત અને આદિવાસી યુવાનોને લાગી રહ્યું છે. આદિવાસી વિસ્તારોમાં સ્વરાજ્ય શક્ય બને તે માટે પેસાનો કાયદો અમલમાં મૂકવો જોઈએ તેવી માગણી યુવા શક્તિએ કરી. તેની સામે ભાજપની સરકારે જનજાતિ અધિકાર સભાઓ રચવાની જાહેરાત કરી દીધી. રાજ્યના 89 જેટલા આદિવાસી તાલુકાઓમાં આવી સભાઓની રચના કરીને આદિવાસી જૂથોની કેટલીક માગણીઓને તેમાં સમાવી લેવાની ગણતરી રાજ્ય સરકારની છે.